“ આપણા વિવેકનું હવે ગોઠવવું છે. ક્યાંક આછા પાતળું આપણા જેવું ઘર હોય તો કેજો. અત્યારે તો વિવેક અમદાવાદ છે ડબલ કોલેજ કરે છે અને સાથે સાથે પરિક્ષાઓ આપતો જાય છે. આમ તો છ મહિના પહેલા જ તલાટી મંત્રીમાં વારો આવી જાત પણ સહેજ પનો ટૂંકો પડ્યો એમાં છોકરાનો ય વાંક નથી. બે મહિના તો એ તાવમાં બીમાર રહ્યો અને ખરે ટાંકણે જ પરીક્ષા આવી. પરિક્ષાના આગલા દિવસે જ એને બાટલો ચડતો હતો તોય પરીક્ષા તો આપી જ.. જો સાજો હોત ને તો લાગી જ જાત..પણ હવે તો એ રાત દિવસ વાંચવાનું શરુ જ કરી દીધું છે. આમ તો એ કહેતો હતો કે બાપા નોકરીએ ચડું પછી જ સંબંધ ગોતજો.. પણ એની મા ને નથી પોગાતું. આખા દિવસમાં દસ વાર વાત કાઢે કે વિવેક હવે ચોવીસ વરસનો થયો અને બાપ થઈને તમને કાઈ નથી થતું. તમે કેવા બાપ છો કે કાઈ ટેન્શન જ નહિ.. અત્યારથી ગોઠવી દેવાય.. એટલે પછી હુંય કંટાળ્યો અને હવે બધાને ભલામણ કરતો ફરું છું કે આપણે દસ ધોરણ કે બાર ભણેલી છોકરી હોય..એટલે ય હાલશે.. છોકરાને તો નોકરી મળવાની જ છે.. બીજા કોઈ આડા અવળા લખણ નથી. આવનાર દીકરીને કોઈ દુઃખ પડે તો તમારું ખાસડું અને મારું માથું.. તમારા સાળાને ત્રણ દીકરી છે જો કાઈ વાત આગળ હાલે તો હકવજોને અને આમેય તમે અમારા ઘરને ઓળખો જ છોને”